Иван Вазов
Млад съм аз, бях горд и силен…

chitanka.info

Млад съм аз, бях горд и силен.

Бях, и неотдавна, да.

Моят дух горещ, окрилен

не предвиждаше беда.

Помна как в вълните бързи

плувах весело, без страх,

помна как с ония сълзи

смело аз се подиграх!

Помна, о, душа страдална,

твойте стонове, молби,

твойта клетва, реч фатална —

твойта страшна реч: люби!

Тя звучи, звучи и вече

пред мен свети като жар,

както огнените речи, що

прочете Валтазар!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.